**NTC radionice – dojmovi učenika**

**Emily Zustović, 5.c:** Nisam znala što očekivati. Mislila sam da ćemo tamo ponavljati lekcije koje učimo i primjenjivati na njih neke tehnike. Na neki sam način i pogodila. Tamo učimo razne tehnike kroz razne igre i možemo ih primijeniti u svakodnevnom životu. Tamo je većina mojih prijatelja i jako mi je zabavno kad svi zajedno učimo. Puno mi pomaže u učenju i želim da i drugi koji ne idu na NTC radionice znaju te metode jer vjerujem da će im puno pomoći kao i meni.

**Borna Pulić, 5.d:** Meni su NTC radionice potpuno promijenile način učenja, nabolje. Puno primjenjujem crtanje i uzimam prva slova pa radim rečenice. Pomaže mi skrivanje riječi u rečenicama. Jako mi se sviđa jer se sve to radi kroz igru. Puno se zabavljamo, ali i kroz sve to učimo. Zabavno mi je odjednom učiti i raditi. Jako sam sretan jer sam izabran za to. Na radionicama smo savladavali razne tehnike. Sakrivanje riječi u rečenice, crtanje tekstova, nelogične priče, asocijacije… Na početku mi je bilo zahtjevno, ali sada više nije. Moje mišljenje je da se treba još puno takvih skupina formirati. I još puno djece naučiti te tehnike.

**Iva Radolović, 5.c:** U početku uopće nisam znala što je to NTC i što ću na njemu raditi. Kada sam stigla na prvu radionicu shvatila sam da je to program lakšeg i zabavnijeg učenja. Te tehnike nisu teške. Ja sada kroz zabavu puno brže i više naučim. Najviše koristim slike i asocijacije. Mislim da te tehnike mogu svima pomoći.

**Ana Suman, 5.d:** Nisam znala što ćemo na tim radionicama raditi. Savladala sam neke tehnike koje su mi pomogle i još će pomagati. Tehnike su mi bile zahtjevne i iz prve nisam sve uspjela savladati. S tim tehnikama učim predmete koji mi baš i ne idu.

**Tino Paćalat, 5.c:** Na početku, mislio sam da će biti dosadno i da mi neće pomoći pri učenju, ali ipak sam došao. Odmah na prvoj radionici bilo mi je zanimljivo i fora, metode koje smo radili počele su mi pomagati pri učenju. Na radionicama sam upoznao još mnogo učenika. Radionice nam vode tri učiteljice.

**Vanesa Ilić, 5.d:** Kada sam došla nisam imala viziju što ćemo raditi. Na radionicama sam savladala tehnike koje mi pomažu. Tehnike koje sam savladala bile su zahtjevne, ali su mi puno pomogle.

**Jura Katalinić, 5.c:** Prije nego što je NTC započeo mislio sam da će to biti obične radionice. Ali sam se prevario već na 2. radionici. Na 1. radionici sam mislio da ćemo samo biti ozbiljni, no nije tako bilo dalje. Najdraža mi je bila 5. radionica kada smo učili zagonetke. Puno sam naučio i to koristim u učenju prije ispita. Sve su radionice korisne za olakšavanje gradiva. Nadam se da će i drugima koristiti ovo znanje.